ДРУШТВО ЗА РЕОСИГУРАЊЕ

**„ДУНАВ-РЕ“ а.д.о.**

- Скупштина Друштва -

**З А П И С Н И К**

Са 84. ванредне седнице Скупштине Друштва, одржане дана 24.10.2014. године, у пословним просторијама Друштва, Београд, Кнез Михаилова бр.6/II, сала за састанке.

Седница је почела у 13,00 часова.

Извршни директор за правне послове, Бојан Маричић је информисао присутне да је листа акционара за ову седницу утврђена на основу Јединствене евиденције акционара Централног регистра, на дан 06.10.2014. године.

Седници су присуствовали пуномоћници следећих акционара:

Компанија Дунав осигурање а.д.о.- 75.126 гласова - пуномоћник Бојан Миладиновић (пуномоћје бр. 216548 од 23.10.2014. године)

Сава осигурање а.д.о.- 2.731 глас - пуномоћник Драган Новаковић (пуномоћје бр. 10 -5935 од 13.10.2014. године)

Триглав осигурање а.д.о. Београд – 46 гласова – пуномоћник Далибор Лазић (пуномоћје бр. 3558/2014 од 10.10.2014. године)

Поред наведених пуномоћника акционара, седници су присуствовали и запослени у Друштву: Бојан Маричић, извршни директор за правне послове, Лепосава Поповић, извршни директор за послове реосигурања, Весна Катић, извршни директор за финансије и др Аца Алексић, извршни директор за информатичке послове.

Пре преласка на дневни ред, Бојан Маричић је саопштиo податак да од укупно 81.083 гласа , седници Скупштине присуствују представници акционара који располажу са 77.903 гласова што представља 96,05% од укупног броја гласова те да су испуњени услови за одржавање седнице и доношење пуноважних одлука.

Затим се прешло на избор председника Скупштине.

1. **Избор председника Скупштине**

У уводном излагању, Бојан Маричић је истакао да свако од присутних пуномоћника акционара може да предложи кандидата за председника, а да је у досадашњој пракси за председникa Скупштине предлаган пуномоћник акционара са највећим бројем гласова.

Присутни пуномоћници акционара били су сагласни са датом напоменом, тако да је као једини кандидат за прeдседника Скупштине предложен Бојан Миладиновић, пуномоћник Компаније Дунав осигурање.

Како није било пријављених за дискусију, прешло се на јавно гласање, дизањем руке, па је тако Скупштина, на основу члана 27. Статута Друштва, са 77.903 гласова «за», без гласова «против» и «уздржаних», донела

О Д Л У К У

о избору председника Скупштине

1. За председника 84. ванредне седнице Скупштине Друштва бира се Бојан Миладиновић, представник акционара Компaније Дунав осигурање а.д.о.
2. Изабрани председник ће председавати 84. седницом Скупштине акционара и у име Скупштине потписати донете акте.

Након избора, председник је преузео руковођење седницом Скупштине и предложио Дневни ред за ову седницу .

С обзиром да није било предлога за измену и допуну предложеног Дневног реда, пуномоћници су једногласно прихватили да се на овој седници размотри следећи:

ДНЕВНИ РЕД

1. Избор председника Скупштине

2. Разматрање и усвајање Записника са 83. седнице Скупштине

3. Предлог Одлуке о разрешењу мр Евице Миленковић функције члана Надзорног одбора Друштва

4. Предлог Одлуке о избору Данијеле Недељковић за члана Надзорног одбора

5. Разно

**2.Разматрање и усвајање Записника са 83. седнице Скупштине**

Пошто присутни акционари нису имали примедбе на предложени текст Записника са 83. ванредне седнице Скупштине, то је на основу чл. 29. Пословника о раду, са 77.903 гласова „за“, без гласова „против“ и „уздржаних“, Скупштина донела

О Д Л У К У

1. Усваја се, без примедаба, Записник са 83. ванредне седнице Скупштине одржане дана 30.09.2014. године у тексту који је достављен у материјалу за седницу.
2. Текст усвојеног Записника чини саставни део ове Одлуке.
3. **Предлог Одлуке о разрешењу мр Евице Миленковић функције члана Надзорног одбора Друштва**

У уводном излагању Бојан Маричић је навео да је Статутом Друштва предвиђено да Надзорни одбор има три члана од којих су два представници Компаније Дунав осигурање а трећи члан је представник акционара који после Компаније има највећи број акција у капиталу Дунав Ре. Надзорни одбор Компаније Дунав осигурање је на седници одржаној 11.08.2014. године предложио да се Евица Миленковић разреши дужности члана Надзорног одбора и да ту Одлуку спроведе Скупштина Друштва.

Пошто није било дискусија Скупштина је на основу члана 31. тачка 11. Статута Друштва за реосигурање “Дунав Ре” а.д.o. Београд (пречишћен текст од 21.06.2012. године), и ), и Одлуке Надзорног одбора Компаније „Дунав осигурање“ а.д.о. Н број 233/14 од 11. 08.2014. године, са 77.903 гласова „за“, без гласова „против“ и „уздржаних“, донела

О Д Л У К У

1. Разрешава се **мр** **Евица Миленковић** функције члана Надзорног одбора Друштва за реосигурање “Дунав Ре” а.д.о.
2. Ова Одлука ступа на снагу даном доношења.

О б р а з л о ж е њ е

Чланом 38. став 2. Статута Друштва за реосигурање “Дунав Ре” а.д.o., утврђено је да Надзорни одбор Друштва за реосигурање “Дунав Ре” а.д.o. чине два представника Компаније „Дунав осигурање“ а.д.о. и један представник акционара, који после Компаније „Дунав осигурање“ а.д.о. има највеће учешће у акцијском капиталу Друштва.

Надзорни одбор Компаније „Дунав осигурање“ а.д.о. је 11.08.2014. године донео Одлуку Н број 233/14 којом се Скупштини Друштва за реосигурање “Дунав Ре” а.д.о. предлаже да досадашњег представника Компаније у Надзорном одбору Друштва, мр Евицу Миленковић, разреши функције члана Надзорног одбора Друштва за реосигурање “Дунав Ре” а.д.о.

Имајући у виду напред наведено, као и чињеницу да је чланом 329., тачка 12. Закона о привредним друштвима и чланом 31. тачка 11. Статута Друштва, прописано да Скупштина Друштва одлучује о именовању и разрешењу чланова Надзорног одбора, донета је Одлука као у диспозитиву.

**4. Предлог Одлуке о избору Данијеле Недељковић за члана Надзорног одбора**

У уводном излагању Бојан Маричић је навео да је Одлуком Надзорног одбора Компаније од 05.09.2014. године предложена Данијела Недељковић за члана Надзорног одбора.Пошто је у међувремену добијена дагласност на предлог Одлуке о избору Данијеле Недељковић за члана Надзорног одбора Скупштина је на основу 329. став 1. тачка 12. Закона о привредним друштвима и члана 31. тачка 11. и члана 39. Статута Друштва (пречишћен текст од 28.06.2012. године), а у складу са Одлуком Надзорног одбора Компаније „Дунав осигурање“ а.д.о. Н број 280/14 од 05.09.2014. године, са 77.903 гласова „за“, без гласова „против“ и „уздржаних“, донела

О Д Л У К У

1. За члана Надзорног одбора Друштва за реосигурање “Дунав Ре” а.д.о. именује се **Данијела Недељковић,** директор Сектора за подршку underwritinga у Дирекцији за осигурање индивидуалних корисника, самосталних предузетника, малих, средњих и великих предузећа у Компанији “Дунав осигурање” а.д.о. Београд.
2. Мандат именованог члана Надзорног одбора траје 4 (четири) године, са могућношћу поновног именовања.
3. Ова Одлука ступа на снагу даном доношења.

О б р а з л о ж е њ е

Одредбама Закона о привредним друштвима и одредбама Статута Друштва утврђено је да Скупштина одлучује о именовању и разрешењу чланова Надзорног одбора у дводомном акцонарском друштву.

Чланом 48. став 1. Закона о осигурању, акционарско друштво за осигурање у обавези је да поднесе Народној банци Србије захтев за добијање сагласности на предлог Одлуке о избору члана Надзорног одбора.

Имајући у виду да је од Народне банке Србије добијена сагласност на предлог Одлуке о избору Данијеле Недељковић за члана Надзорнног одбора, то је и донета Одлука као у диспозитиву.

**5. Разно**

Није било предлога.

Седница је завршена у 13,10 часова.

Записник саставила Председник Скупштине

Верица Радуловић Бојан Миладиновић